'मुन्ना भाई एमबीबीएस' फिल्म के शुरूआती सीन में से एक जहाँ स्टेशन पर सुनील दत्त का पर्स चोरी हो जाता है. चोर का छोटा सा रोल निभाया है नवाज़ुद्दीन सिद्दकी ने जिसे चोरी करते हुए सुनील दत्त पकड़ लेते हैं और उसके बाद पब्लिक आगे की कार्रवाई अपने हाथ में ले लेती है. चोर की बेतहाशा पिटाई की जाती है. सुनील दत्त लोगों को रोकने की कोशिश करते हुए कहते हैं - क्या कर रहे हैं आप, जेब इसने हमारी काटी है, पर्स इसने हमारा चुराया है औऱ आप ख़ामख्वाह जज़्बाती हो रहे हैं. तभी भीड़ में से एक आदमी बोलता है - आप इन लोगों को जानते नहीं है, आप इसे हमारे हवाले कर दो। इस पर सुनील दत्त इस चोर से बोलते हैं कि – क्यों कर दूँ मैं तुझे इनके हवाले, जानता है ये कौन है ये हमारे देश की जनता है जनता, इनके चेहरे देखे हैं कितने गुस्से में हैं, कोई बीवी से लड़ कर आया, किसी का बेटा उसकी बात नहीं सुनता, किसी को अपने पड़ोसी की तरक्की से जलन है, कोई मकान मालिक के ताने सुन कर आया है, सरकार के भ्रष्टाचार से लेकर क्रिकेट टीम की हार तक हर बात पर नाराज़ है लेकिन सब चुप है किसी के मुँह से आवाज़ नहीं निकलती है और ये सारा गुस्सा तुझ पर निकालेंगे।